Nathanael West

Nathanael West (17. lokakuuta 1903 New York, New York, Yhdysvallat – 22. joulukuuta 1940 El Centro, Kalifornia, Yhdysvallat), alkuperäiseltä nimeltään Nathan von Wallenstein Weinstein, oli yhdysvaltalainen kirjailija. Hän julkaisi neljän romaanin, lisäksi muun muassa novelleja ja näytelmiä ja kirjoitti 1930-luvulla Hollywoodissa elokuvakäsikirjoituksia.

Westin vanhemmat olivat Liettuan juutalaisia, ja hänen äidinkielensä oli saksa. Lapsuudessaan ja nuoruudessaan West ei ollut juuri kiinnostunut koulusta ja opiskelusta mutta luki paljon. Hän yritti opiskelua eri oppilaitoksissa, mutta heikolla menestyksellä.

West opiskeli sittemmin Brownin yliopistossa, josta valmistui vuonna 1924. Valmistumisensa jälkeen West lähti Pariisiin, jossa asui 15 kuukautta. West kirjoitti siellä ensimmäisen romaaninsa, Balso Snellin unielämä, joka julkaistiin vuonna 1931. Teos kertoi omituisista hahmoista, jotka olivat Troijan hevosen sisällä.

Palattuaan syntymäkaupunkiinsa New Yorkiin West elätti itsensä työskentelemällä hotellinjohtajana ja antamalla ilmaisia tai halpoja huoneita vaikeuksissa oleville kirjailijakollegoille kuten Dashiell Hammett, James T. Farrell ja Erskine Caldwell. West toimi Kenmore Hallin johtajana vuosina 1927-1930 ja Sutton Club Hotelin johtajana vuosina 1930-1933. Toimiessaan Kenmore Hallin johtajana West kävi syömässä ystäviensä kanssa Sixth Avenuella sijaitsevassa kuppilassa. Yksi hänen ystävistään, Quentin Reynolds, työskenteli Brooklyn Daily Timesissa, jossa hän kirjoitti  urheilusta mutta hoiti jonkin aikaa myös neuvontapalstaa nimeltä ”Susan Chester Heart-to-Heart Letters”. Westiä kiehtoivat palstan lukijoiden lähettämät kirjeet, ja hän käytti sittemmin monia neuvontapalstalle lähetettyjä kirjeitä seuraavassa romaanissaan Miss Lonelyhearts. West toimi 1930-luvulla myös toimittajana ja avusti paria kirjallisuuslehteä. 

Westin toinen romaani Vastaathan kirjeeseeni, Miss Lonelyhearts kertoo sydänsurujen palstaa pitävästä kolumnistista, jonka yritykset lohduttaa vastauksillaan epätoivoisia lukijoitaan päättyvät ironiseen epäonnistumiseen. Kirja sai hyvät arvostelut, mutta kävi heikosti kaupaksi.

West jatkoi samaa teemaa, jossa ylevät tavoitteet epäonnistuvat, myös seuraavassa romaanissaan Iisi miljoona eli Lemuel Pitkinin monet menetykset, joka on hyökkäys optimistista ryysyistä rikkauksiin -ihannetta vastaan. Kirjan päähenkilö joutuu ryöstetyksi, ja tämän elämä on täynnä koettelemuksia. Lopulta hänet ammutaan.

West muutti Hollywoodiin vuonna 1933 työstääkseen Miss Lonelyheartsin elokuvaversiota. Hän asui halvassa hotellissa, lähellä Hollywood Boulevardia. Kesti vuosia ennen kuin West löysi vakituisen työpaikan, ja sitä ennen hän vietti aikaa Los Angelesin hylkiöiden keskuudessa. Hän asui Hollywoodissa loppuelämänsä ajan ja työskenteli käsikirjoittajana pienemmille studioille, kuten Monogramille.

Nathanael West ja hänen vaimonsa Eileen McKenney kuolivat liikenneonnettomuudessa Kaliforniassa 22. joulukuuta 1940 lähellä Kalifornian El Centroa. West on haudattu New Yorkin Mount Zionin hautausmaalle. 

Tuotanto
Balso Snellin unielämä

Vastaathan kirjeeseeni, Miss Lonelyhearts

Iisi miljoona
Westin romaani Iisi miljoona on amerikkalainen vastine sellaisten eurooppalaisten kirjailijoiden kuin Swiftin ja Bulgakovin parhaille satiireille. Teos repii rikki amerikkalaisen uskon siihen, että ryysyistä pääsee rikkauksiin olemalla oman onnensa seppä.

Teos kuvaa päähenkilönsä Lemuel Pitkinin yrityksestä menestyä ja ansaita rahaa äitinsä velkojen maksuun. Lemuel lähtee Uuden-Englannin syrjäseuduilta New Yorkiin ja kohtaa huijareita. Pian hän onkin vankilassa ja menettää tarinan edetessä hampaansa, toisen silmänsä, toisen peukalonsa ja toisen jalkansa. Lopulta monien yllättävien vaiheiden jälkeen kuollut Lemuel on noussut fasistidiktatuuriin ajautuneen Yhdysvaltojen myyttiseksi marttyyriksi.

Iisi miljoona on täynnä kummallisia henkilöitä ja juonenkäänteitä. Hiukan ennen kuolemaansa West myi teoksen elokuvaoikeudet kymmenellä tuhannella dollarilla Hollywoodiin. Sen filmatisoinnista ei koskaan tullut mitään, sillä se rikkoi kaikilta osin tuolloin vallinnutta ”Haysin ohjeistoa” vastaan. Hays Code oli elokuvantekijöitä sitonut eettinen ohjeistus.

Heinäsirkan aika
Westin viimeiseksi jäänyt romaani Heinäsirkan aika julkaistiin vuonna 1939. Kirja kertoo Hollywoodin pintakiillon alla lymyävästä julmuudesta. Romaanin päähenkilö on lavastaja Tod Hackett. Heinäsirkan aikaa on usein pidetty parhaana Hollywoodista kirjoitettuna romaanina. 

 Romaanit 
Kaikki Westin neljä romaania on suomennettu:

 The dream life of Balso Snell, 1931 – Balso Snellin unielämä, suom. Asmo Koste, Nastamuumio, 2003 
 Miss Lonelyhearts, 1933 – Vastaathan kirjeeseeni, Miss Lonelyhearts, suom. Antero Tiusanen, WSOY, 1966 – 3. p. 1983 
 A cool million, 1934 – Iisi miljoona  eli Lemuel Pitkinin monet menetykset, suom. Paavo Lehtonen, Love, 1980  – 2. p. 
 The day of the locust 1939 – Heinäsirkan aika, suom. Paavo Lehtonen, Love, 1979  – 2. p. 

Lähteet

Aiheesta muualla


Luokka:Yhdysvaltalaiset kirjailijat
Luokka:Liikenneonnettomuudessa kuolleet
Luokka:Vuonna 1903 syntyneet
Luokka:Vuonna 1940 kuolleet